
НАРЕДБА

ЗА ОСИГУРЯВАНЕ НА ОБЩЕСТВЕНИЯ РЕД, СПОКОЙСТВИЕТО И СИГУРНОСТТА НА ГРАЖДАНИТЕ, ЗА ОПАЗВАНЕ НА ОБЩИНСКАТА СОБСТВЕНОСТ И ОКОЛНАТА СРЕДА, ЗА БЕЗОПАСНОСТТА НА ДВИЖЕНИЕ НА ТЕРИТОРИЯТА НА ОБЩИНА ПРИМОРСКО

ГЛАВА ПЪРВА

ОБЩИ РАЗПОРЕДБИ

Чл.1. (1)Тази Наредба урежда обществените отношения, свързани с осигуряване на обществения ред, спокойствието и сигурността на гражданите, опазването на общинската собственост и околната среда, безопасността на движение на територията на Община Приморско.
          (2)Наредбата има действие и е задължителна за:

          1.Всички физически лица, постоянно живеещи или временно пребиваващи на територията на общината;

          2.Собственици, наематели и обитатели на жилищни сгради и сгради от многофункционален тип;

          3.Ръководства на фирми, предприятия, учреждения, организации и лица, развиващи търговска и/или други видове дейност.

          (3)С Наредбата се създават условия за превенция на нарушенията и се определят санкции за техните извършители.

          (4)Наредбата определя правомощията на администрацията на община Приморско и задълженията на физическите и юридическите лица, свързани с осъществяването на дейността и целите по ал.1, както и правомощията на общинската администрация и други задължени институции за констатиране и санкциониране на нарушенията.

ГЛАВА ВТОРА
ОСИГУРЯВАНЕ НА ОБЩЕСТВЕНИЯ РЕД, СПОКОЙСТВИЕТО И СИГУРНОСТТА НА ГРАЖДАНИТЕ

Чл.2. (1) При упражняване на търговска дейност в обекти за производство, съхраняване и търговия, както и в обекти в областта на услугите, разкрити и разположени в зони и територии, предназначени за жилищно строителство, рекреационни зони и зони със смесено предназначение, както и в жилищни сгради и сгради със смесено предназначение, физическите и юридически лица заявяват работното време в общинската администрация.


(2) Заявлението за работно време се подава до кмета на общината със започване дейността на обекта. Към заявлението задължително се прилага становище на съответната регионална здравна инспекция /РЗИ/ относно спазване на граничните стойности на показателите за шум по смисъла на чл. 16б, ал. 2 и следващите от Закона за защита от шума в околната среда.


 (3) Заявление по ал. 2 се подава и при промяна на работното време на обекта.


 (4) За търговски обекти по смисъла на ал. 1 търговецът може да заяви работно време в рамките от 06.00 ч. до 23.00 ч.

 
(5) За търговски обект, находящ се в жилищна сграда или сграда със смесено предназначение с режим на етажна собственост се изисква Решение на Общото събрание на собствениците, взето по реда на чл. 17, ал. 3 от Закона за управление на етажната собственост.


(6) По искане на търговеца, кметът със заповед може да удължи определеното в заявлението работно време, но за не повече от една календарна година.

(7) /отм. с Реш.№202/27.12.2024г./
Чл.2а (1)Търговците са длъжни да държат в търговските обекти всички документи, удостоверяващи правомерното ползване и функциониране на обекта (документ за собственост или договор за наем, удостоверение за категоризация на обекта), които са длъжни да представят при поискване от контролните органи по тази наредба.
           (2)При нарушаване на разпоредбата на ал.1, на виновните лица се налага наказание имуществена санкция (глоба) в размер на 100лв./51,13 евро.
Чл.3.За осигуряването спокойствието и почивката на гражданите се забранява:
          (1)Извършването на дейности, причиняващи замърсяване, шум, отделяне на прах, вибрации, вредни облъчвания и други подобни над допустимите норми, съгласно действащото законодателство.
          (2) /изм. с Реш.№202/27.12.2024г./ Озвучаването на открити площи на заведения, извършването на производствени дейности, занаятчийски услуги, дейности от стопански и битов характер и всякакви други дейности, предизвикващи шум, независимо от произхода му, в жилищните сгради и в близост до тях, с който се нарушава спокойствието и почивката на гражданите в часовете, определени в чл.16а от Закона за защита от шума в околната среда. Изключения от забраната, се допускат при провеждане на обществени мероприятия на открито, като озвучаването на тези мероприятия се осъществява след разрешение на Общински съвет.
          (3)Извършването на действия, нарушаващи обичайните норми на морал и поведение по улици, площади, паркове и други обществени места.
          (4)Извършването на рекламна дейност с рекламни автомобили, автобуси или други ППС чрез използване на светлинни и/или звукови сигнали, както и излъчване рекламни послания чрез звук.
          (5)Спане по пейки или на земята в паркове, градини и други обществени места.
          (6)Просията под каквато и да е форма на обществени места.
          (7)При нарушение на разпоредбите на предходните алинеи на виновните лица се налага наказание глоба в размер от 50лв./25,56 евро до 200лв./102,26 евро, с изключение на нарушенията по ал.2, за които наказанието е глоба в размер от 200лв./102,26 евро до 500лв./ 255,65 евро.
Чл.4. /отм. с Реш.№202/27.12.2024г./
Чл.5. /отм. с Реш.№202/27.12.2024г./
Чл.6. /отм. с Реш.№202/27.12.2024г./ 
Чл.7.Забранява се:
          (1) /отм. с Реш.№202/27.12.2024г./
          (2)Забранява се продажбата на посочените в ал.1 хладни оръжия на лица под 18 години.

          (3)Рисуването на графити, знаци, фигури, рисунки на жилищни, обществени сгради, паметници на културата и други.

          (4)Къпането и влизането на хора и животни в градските фонтани.

          (5)Посегателството върху паметници на културата, паметниците и надгробните плочи и тяхното оскверняване.

          (6)Използването на общински площи от певци, артисти, художници, улични музиканти и самодейци, с изключение в случаите, когато е съобразена с определените за целта търговски зони и предвидена програма, и след заплащане на такса според действащите тарифи на заплащане, съгласно Наредбите на Общински съвет – Приморско.

          (7)Насочването на лазери или друга светлина с висок интензитет срещу хора и пътни превозни средства по начин, който заслепява или създава условия за повреждане на пътното превозно средство и/или нараняване на неговия водач или пътници.

          (8)При нарушение на разпоредбата по ал.1-7 на виновните лица се налага наказание глоба в размер от 100лв./51,13 евро до 500лв./255,65 евро.
          (9)На едноличните търговци и юридическите лица, извършили или допуснали извършване на нарушение на разпоредбата по ал.2, се налага имуществена санкция в размер на 500лв./255,65 евро.
Чл.8. (1)Собствениците или ползватели на апартаменти или обекти в жилищни и административни сгради, обществени и здравни заведения и други, както и фирмите, извършващи монтаж на климатични, вентилационни или отоплителни инсталации са длъжни да отведат конденза, отделящ се от отоплителните и климатични системи, които са монтирани в жилищни блокове, кооперации, административни сгради, обществени и здравни заведения и други такива чрез съответни инсталации, така че да не се оттичат върху стълбища, подходи, тротоари, проходи и други площи за движение на граждани.
          (2)При нарушение на разпоредбата по ал.1 на виновните лица се налага наказание глоба в размер от 100лв./51,13 евро до 300лв./153,39 евро.
Чл.9. /отм. с Реш.№202/27.12.2024г./
Чл.10. /отм. с Реш.№202/27.12.2024г./
Чл.11. (1)Забранява се тютюнопушенето в сградите и прилежащите дворове, терени и тротоари на училищата, детските градини и детските ясли.

          (2)При нарушение на разпоредбата по ал.1 на виновните лица се налага наказание глоба в размер от 300лв./153,39 евро до 500лв./255,65 евро.
          (3)При повторно извършване на същото нарушение се налага наказание глоба в размер от 500лв./255,65 евро до 1000лв./511,29 евро.
Чл.12. /отм. с Реш.№202/27.12.2024г./
Чл.13. /отм. с Реш.№202/27.12.2024г./
Чл.14. /отм. с Реш.№202/27.12.2024г./
Чл.15. (1)Забранява се на лицата посочени в чл.10, ал.1 и ал.2 на предходния член, да допускат влизането в съответните обекти на лица  въоръжени  с хладно и огнестрелно оръжие , както и на лица в явно нетрезво състояние.

          (2)При нарушение по ал.1 на виновните лица се налагат глоби в размер на 500лв./255,65 евро, а за едноличните търговци и юридически лица – имуществена санкция в размер на 5000лв./2556,46 евро.
          (3)При повторно извършено нарушение лицата се наказват с временно лишаване да упражняват определена дейност на територията на община Приморско.

Чл.16. (1)Собствениците (наемателите, ползвателите) на развлекателни заведения - дискотеки, клубове, барове, казина, нощни барове, са длъжни да оборудват заведенията с видеокамери, осигуряващи непрекъснато видеонаблюдение в режим на записване.
          (2)Видеокамерите, разположени вътре в обекта/заведението, следва да обхващат цялата му вътрешна площ.

          (3)Видеокамерите, разположени извън обекта/заведението, следва да обхващат контролно-пропускателния пункт на обекта /входа на заведението/.

          (4)Да осигурят техническата възможност записите от видеокамерите да бъдат предоставени на органите на МВР незабавно при поискването им.

          (5)Да съхраняват записите от видеокамерите за срок от 30 дни.

          (6)Да поставят на видно за клиентите място информация, че в обекта се използват технически средства за видеонаблюдение.

          (7)На едноличните търговци и юридическите лица, извършили или допуснали извършване на нарушение на разпоредбите на ал.1 – 6, се налага имуществена санкция, в размер от 500лв./255,65 евро до 5000лв./2556,46 евро.
Чл.17. (1)За осигуряване на специализирана закрила на деца на обществени места, собственици, наематели или ползватели на търговски обекти, кина и други са длъжни да определят конкретни условия за достъп на деца, в зависимост от броя на децата, спецификата на обекта и вида на проявата.

          (2)Собствениците, наемателите или ползвателите на търговски обекти, кина и други обществени места следва да поставят на видно място в обекта информация за максималния капацитет на обекта, план-схема за аварийно напускане, указваща всички съоръжения, входове, изходи, аварийни изходи и други.

          (3)Лицата по ал.1 и ал.2 ,чийто обекти се посещават от деца са длъжни да  предприемат необходимите действия за осигуряване безопасността на децата и недопускане на инциденти.

          (4)При организиране на детско-юношески дискотеки, забави и подобни увеселения, в които участват деца, ненавършили 18 години се спазват следните изисквания:

          1.Задължително присъствие на поне един педагог или родител на всеки 10 деца;

          2.Предварително уведомяване на РУП Приморско;

          3.Предварително уведомяване на кмета на общината или кмета на съответното кметство.

Чл.18. (1)Стопаните на кучета са длъжни:

          1.Да регистрират в общината вида, пола и броя на притежаваните от тях кучета в срок от 3 работни дни, считано от датата на придобиването на кучето, а при раждане на новородено куче – не по-късно от 30 дни от раждането му;

          2.Да разхождат кучето си с:

а/повод;
б/нашийник, на който е закачен идентификационен медальон /маркер/;

в/намордник – за средните и едри породи.

          3.Да събират фекалиите, отделени от кучето при разхождането му на публични места, като за целта е необходимо собственикът да носи достатъчен брой найлонови или хартиени торбички, специална ръкавица и щипка или лопатка;

          4.При разхождане на кучето да носят в себе си ветеринарно-медицинския паспорт на кучето и удостоверение за регистрацията  му, издадено от общината;

          5.Да представят при поискване от органите на МВР и общинската  администрация документите по т.4;

          6.Да не допускат кучето да се движи свободно в неоградени дворове, междублокови пространства, входовете на жилищните сгради, както и на разстояние по-малко от 2 метра от необезопасените огради и входни врати, както и да поставят табела с текст „Внимание куче”, на оградите и входните врати;

          7.Да предат кучето безвъзмездно в приют за бездомни кучета, ако не са в състояние да продължат отглеждането му.

          (2)При нарушение на разпоредбите на ал.1 на виновните лица се налага наказание глоба от 50лв./25,56 евро до 200лв./102,26 евро.
          (3)При повторно нарушение на разпоредбите на ал.1 на виновните лица се налага наказание глоба в размер от 200лв./102,26 евро до 400лв./204,52 евро.
          (4)За стопанин куче се счита и водещият го не собственик.

Чл.19. (1)Забранява се:

          1.Разхождането на куче без повод, нашийник и намордник на  места, които не са определени изрично от общината за тази цел, както и насъскването на куче срещу хора и други животни;

          2.Разхождането на кучета на територията на учебни заведения, детски градини, здравни заведения, детски и спортни площадки;

          3.Измъчването на животни по какъвто и да било начин;

          4.Организирането на обществени места на боеве или представления, водещи до болка, наранявания и увреждания на животни;

          5.Пашата на животни на територията на паркове, градини, депа за отпадъци, в дворовете на училищата, културните и здравните заведения, както и на местата, забранени за паша по силата на закон, подзаконов нормативен акт, или акт на органите на местната власт;

          6.Разхождането по улиците на диви и екзотични птици и животни с цел търговия и представления, извън определените за това места;

          7.Отглеждането и въвеждането на животни в търговски обекти, обществени места и превозни средства от обществения транспорт, с изключение на кучета-водачи, придружаващи слепи хора;

          8.Отглеждането на домашни животни и птици около и в жилищните сгради.

          (2)При нарушение на разпоредбите  на ал.1, т.1, т.2, т.3 и т.5 на виновните лица се налага наказание глоба в размер на 200лв./102,26 евро. 

          (3)При повторно извършване по ал.1, т.1, т.2 , т.3 и т.5 на виновните лица се налага глоба в размер от 200лв./102,26 евро до 300лв./153,39 евро.
          (4)При нарушение на разпоредбите на ал.1, т.4, т.6, т.7, т.8 на виновните лица се налага глоба в размер от 50лв./25,56 евро до 100лв./51,13 евро.
          (5)При повторно извършване  на нарушение  по ал.1, т.5, т.6, т.7, т.8 на виновните лица се налага наказание глоба в размер от 100лв./51,13 евро до 200лв./102,26 евро.   

Чл.20. (1)Забранява се:
          1.Замърсяване на селскостопанските земи, мерата, водните и зелени площи на територията на община Приморско, морето и крайбрежната ивица;

          2.Изсичането на дървета без разрешение на съответните органи.

          (2)Нарушителите се санкционират по реда и условията на специалните нормативни актове свързани с екологията и опазването на околната среда и селскостопанското имущество.

Чл.21.Забранява се свободното и безнадзорно пускане на домашни животни на паша. Собствениците се санкционират по настоящата наредба ако не подлежат на наказание по ЗОССП и други закони. Животните се прибират в изградените общински капани по населени места от оторизирани за това лица. 

Чл.22.За възникнали на пътнотранспортни произшествия станали по вина безнадзорно пуснати животни, отговорност носи техния собственик.

ГЛАВА ТРЕТА

ОПАЗВАНЕ НА ОБЩИНСКАТА СОБСТВЕНОСТ И ИНФРАСТРУКТУРА

Чл.23. (1)За опазване на общинската собственост и инфраструктура са забранява разместване на съдове за отпадъци, табели, пейки, пътни знаци, елементи от декоративната и естествената градска украса, чешми, автобусни навеси, табла за разлепване на афиши, съобщения и реклами, съоръжения за игра на деца на детски и спортни площадки, както и всички останали елементи на градската инфраструктура.
          (2)При нарушение на ал.1 на виновните лица се налага наказание глоба в размер от 50лв./25,56 евро до 300лв./153,39 евро.
Чл.24. (1)Забранява се поставянето на павилиони, сергии, фургони, крепежни елементи и други подобни без съответното разрешение и извън определените за целта места. Временните съоръжение за търговия и услуги (изграждането им) във връзка с празници и други мероприятия се премахват най – късно три дни след празника или мероприятието от собствениците или наемателите им.

          (2)Забравяна се поставянето, съхраняването и складирането на стоки и амбалаж по площади, тротоари, улици и декоративни настилки.

          (3)При нарушение на разпоредбата на ал.1 и ал.2 на виновните лица се налага наказание глоба в размер от 200лв./102,26 евро до 300лв./153,39 евро.
          (4)При повторно нарушение на разпоредбата на ал.1 и ал.2 на виновните лица се налага наказание глоба в размер от 300лв./153,39 евро до 500лв./255,65 евро.
Чл.25. (1)Забранява се поставянето върху общински терени на маси за открито сервиране и изграждането на сезонни тераси и подиуми към търговски обекти без надлежно разрешение извън площта, определена за това от община Приморско.

          (2)При нарушение на разпоредбата на ал.1 на виновните лица се налага наказание глоба от 200лв./102,26 евро до 300лв./153,39 евро.
          (3)При повторно нарушение на виновните лица се налага наказание глоба от 300лв./153,39 евро до 500лв./255,65 евро.
Чл.26. (1)Забранява се поставянето на плакати, афиши, реклами, съобщения, обяви, некролози, нагледни информационни материали и др. подобни извън определените за целта места.

          (2)При нарушение на разпоредбата на ал.1 на виновните лица се налага наказание глоба в размер от 50лв./25,56 евро до 300лв./153,39 евро.
Чл.27. (1)Наказват се лицата, които не изпълняват срок, предписание на компетентните органи за премахване на плакати, афиши, реклами, съобщения, обяви, нагледни информационни материали и други подобни поставени от тях на сгради или съоръжения стопанисвани от тях.

          (2)При нарушение на ал.1 на виновните лица се налага наказание глоба в размер от 50лв./25,56 евро до 500лв./255,65 евро.
Чл.28. (1)Забранява се повреждането, унищожаването, премахването или преместването на пътни знаци, указателни табели, противопожарни хидранти, обяви, реклами, нагледни агитационни материали, паркова мебел и други подобни, поставени на определени за целта места.

          (2)При нарушение на разпоредбата по ал.1 на виновните лица се налага наказание глоба от 50лв./25,56 евро до 300лв./153,39 евро.
Чл.29. (1)Забранява се писане, драскане и рисуване по фасадите и вътрешната част от общите части на сградите, по оградите, пътните знаци и пътните съоръжения.

          (2)При нарушение по ал.1 на виновните лица се налага
наказание глоба в размер от 50лв./25,56 евро до 100лв./51,13 евро.

Чл.30. (1)Забранява се повреждането, премахването или унищожаването на осветителни тела и на съоръженията на уличното и парковото осветление.

          (2)При нарушения на ал.1 на виновните лица се налага наказание глоба в размер от 300лв./153,39 евро до 500лв./255,65 евро.
Чл.31. (1)Забранява се използването или ограждането на терени общински собственост, без разрешение от съответните органи.

          (2)При нарушение на разпоредбата на ал.1 на виновните лица се налага наказание глоба в размер на 100лв./51,13 евро до 500лв./255,65 евро.
Чл.32. (1)Забранява се повреждането или унищожаването на настилки в парковете и в озеленените площи.

          (2)При нарушение на разпоредбата на ал.1 на виновните лица се налага наказание глоба в размер на 50лв./25,56 евро до 500лв./255,65 евро.
Чл.33. (1)Забранява се повреждането или унищожаването на пътни, тротоарни настилки, съоръжения и принадлежности на площадите, уличната, пътната и алейната мрежа, телефонни апарати за обществено ползване, декоративни и скулптурно декоративни - елементи на сградите. 

          (2)При нарушение  на ал.1 на виновните лица се налага наказание глоба в размер на 300лв./153,39 евро до 500лв./255,65 евро.
Чл.34. (1)Всяко лице, което повреди или унищожи движима или недвижима вещ –общинска собственост се наказва.

          (2)На нарушителя по ал.1 се налага наказание глоба в размер от 100лв./51,13 евро до 300лв./153,39 евро.
          (3)При повторно нарушение по ал.1 на виновните лица се налага наказание глоба в размер от 300лв./153,39 евро до 500лв./255,65 евро.
Чл.35. (1)Забранява се паркирането върху противопожарни хидранти.       

           (2)При нарушение по ал.1 на виновните лица се налага наказание глоба от 50лв./25,56 евро до 200лв./102,26 евро.
Чл.36. (1)Забранява се самоволното завземане на части от улици, тротоари, площади, открити паркинги, декоративни пешеходни плочници и алеи в паркове и жилищни комплекси чрез ограждане, поставяне на съоръжения и маркиране с трайни знаци за паркиране.  

          (2)При нарушение по ал.1 на виновните лица се налага наказание глоба в размер от 50лв./25,56 евро до 500лв./255,65 евро.     
Чл.37. (1)Забранява се движение на строителни и селскостопански машини по улици и пътища, определени от кмета на общината след съгласуване с органите на МВР. По изключение движение на МПС обслужващи строителни обекти се разрешава след определяне на маршрут със заповед на кмета на общината.


          (2)При нарушение по ал.1 на виновните лица се налага наказание глоба в размер от 50лв./25,56 евро до 300лв./153,39 евро.
Чл.38. (1)Забранява се паркирането и преминаването на МПС през зелени площи.

          (2)При нарушение по ал.1 на виновните лица се налага наказание глоба от 50лв./25,56 евро до 300лв./153,39 евро.
Чл.39. (1)Забранява се съхраняването и поставянето на лодки и други плавателни съдове по тротоари, улици, паркове, градини и други общински терени.

          (2)При нарушение по ал.1 на виновните лица се налага наказание глоба в размер  от 50лв./25,56 евро до 200лв./102,26 евро.
          (3)При повторно нарушение по ал.1 на виновните лица се налага наказание глоба в размер от 200лв./102,26 евро до 500лв./255,65 евро.
Чл.40. (1)Забранява се съхраняването и поставянето на ремаркета и колесари по тротоари, улици, паркове, градини и други общински терени.

          (2)При нарушение по ал.1 на виновните лица се налага наказание глоба в размер от 50лв./25,56 евро до 200лв./102,26 евро.
          (3)При повторно нарушение по ал.1 на виновните лица се налага наказание глоба в размер от 200лв./102,26 евро до 500лв./255,65 евро.
ГЛАВА ПЕТА

ПУБЛИЧНИ ИЗЯВИ И МЕРОПРИЯТИЯ

Чл.41. (1)Забранява се провеждането на панаири, традиционни сборове и масови атракционни прояви извън местата, определени за целта от кмета на общината;

          (2)При нарушение по ал.1 на виновните лица се налага наказание глоба в размер от 100лв./51,13 евро до 500лв./255,65 евро.
Чл.42. (1)Публичното изразяване на верски убеждения от представители на вероизповедания в предвидените за богослужение или религиозни събрания места е свободно доколкото не нарушава други разпоредби, свързани с опазването на обществения ред.

          (2)Публичното изразяване на верски убеждения от представители на надлежно регистрирани вероизповедания на открито се осъществява при спазване изискванията и по реда на Закона за събранията, митингите и манифестациите.

          (3)Събрания, митинги и манифестации могат да провеждат от граждани, сдружения, от политически и други обществени организации, по реда и при спазване изискванията на Закона за събранията и митингите.

          (4)Организаторите на проявите са длъжни да осигурят спазването на обществения ред при провеждането им, както и опазването на общинските терени от замърсяване, повреждане или унищожаване.

ГЛАВА ШЕСТА

ПОДДЪРЖАНЕ И ОПАЗВАНЕ НА ОКОЛНАТА СРЕДА

Чл.43. С цел поддържане и опазване на околната среда на гражданите се забранява:

          (1)Премахването и трайното увреждане на декоративна растителност и дървета чрез отсичане, чупене и рязане на клони, забиването на метални и други предмети, нараняване на кората, изгаряне, насипване на сол и химикали около стъблата и други увреждащи действия.

          (2)При нарушение по ал.1 на виновните лица се налага наказание глоба в размер на от 100лв./51,13 евро до 500лв./255,65 евро.
          (3) /отм. с Реш.№202/27.12.2024г./
          (4) /отм. с Реш.№202/27.12.2024г./
Чл.44.С цел поддържане и опазване на околната среда на гражданите се забранява:

          (1)Късане и изкореняване на цветя и повреждане на цветни фигури.

          (2)Резитба и кастрене на клони на дървета и храсти без разрешение от общината.

          (3)Използване на почва и хумус /налома/ от общинските гори, ниви, поречия и речни корита, както вземането на пясък, камъни, миди и други инертни материали от плажната и бреговата ивица, пясъчните дюни и пясъчните образувания и от реките и коритата им, на територията на община Приморско.

          (4)Повреждане на озеленени площи чрез отъпкване и преминаване на превозни средства.

          (5)Изливането на отходни и отпадни води от предприятия, учреждения, заведения за развлечения, хотели, ресторанти и други туристически заведения в морето, реките и блатата на територията на община Приморско.

          (6)Изхвърляне на битови и строителни отпадъци, на извън регламентираните места, палене на листа, гуми, смоли и отпадъци на обществени места, върху зелени площи, улици, тротоари и площадки.

          (7)Палене на огън в между жилищните пространства, парковете, градините и всички открити терени – общинска собственост.
          (8)Складиране на лесно запалими материали в стълбища, коридори и площадки на жилищни и обществени сгради.
          (9)Използване на нестандартни горивни материали – гума, пластмаси и други подобни за отопление и други технологични нужди.
          (10)Извършване на дейности, свързани с отделянето на неприятни миризми, установено органолептично.
          (11)Използване на локални котелни инсталации, които поради неправилен режим на горене замърсяват въздуха като отделят сажди и дим над допустимите норми.
   
          (12)При нарушение по ал.1 и ал.2 на виновните лица се налага наказание глоба в размер от  100лв./51,13 евро до 500лв./255,65 евро.
          (13)При нарушение по ал.3 на виновните лица се налага наказание глоба в размер от 500лв./255,65 евро до 5000лв./2556,46 евро.
          (14)При нарушение по ал.4 на виновните лица се налага наказание глоба в размер от 50лв./25,56 евро до 250лв./127,82 евро. 
          (15)При нарушение по ал.5 на виновните лица се налага наказание глоба в размер от 500лв./255,65 евро до 5000лв./2556,46 евро.  
          (16)При нарушение по ал.6, ал.7, ал.8, ал.9, ал.10 и ал.11 на виновните лица се налага наказание глоба в размер от 100лв./51,13 евро до 1000лв./511,29 евро.
Чл.45. (1)Собствениците или наемателите на търговски обекти и заведения за обществено хранене, осъществяващи търговска дейност в обекта, са длъжни редовно да почистват и поддържат чистотата на прилежащите им тротоари.
          (2)При нарушаване на разпоредбата на ал.1, физическите лица се наказват с глоби от 50лв./25,56 евро до 200лв./102,26 евро, а на юридическите лица и едноличните търговци се налагат имуществени санкции в размер от 200лв./102,26 евро до 500лв./255,65 евро.
Чл.46. (1)При снеговалеж и заледяване, всички ръководители на публични учреждения, търговски дружества и кооперации, юридически лица с нестопанска цел, еднолични търговци, лица упражняващи свободни професии и физически лица, обитаващи сгради или обособени обекти в етажната собственост, са длъжни, лично или чрез трети лица, да организират своевременно и постоянно почистване на тротоарите и площадките в района на сградите, които заемат, съответно пред жилищните сгради, за осигуряване на нормален работен процес, безопасно движение и достъп до сградите.
          (2)При нарушение разпоредбата на ал.1 на виновните лица се налага наказание глоба в размер от 50лв./25,56 евро до 200лв./102,26 евро.
Чл.47. (1)При почистване на сняг се забранява натрупването му:
          1.Върху тротоарите без да се остави място за движението на пешеходците, както и срещу входове на гаражи и сгради;
          2.Върху уличните решетки за оттичане на водата.

          (2)При нарушение по ал.1 на виновните лица се налага наказание глоба в размер от 50лв.825,56 евро до 200лв./102,26 евро.
Чл.48.За организацията на дейността по снегопочистването, кметът на общината издава заповед.

ГЛАВА СЕДМА
СТРОИТЕЛСТВО
Чл.49.Забранява се извършването на строителни и монтажни работи в курортните територии на населените места, курортите, курортните комплекси и ваканционните селища по Черноморското крайбрежие от 15 май до 1 октомври. Изключение се допуска само за неотложни аварийно – ремонтни работи.
Чл.50. (1)Забранява се изпълнението на строителни или ремонтни работи, свързани с прокопаване на терени общинска собственост – улични и тротоарни настилки, вътрешноквартални пространства, зелени площи и други, без предварително изготвяне на проекти за временна организация на движението, без писмено разрешение за прокопаване от община Приморско и в предвидените случаи съгласуване с КАТ.

          (2)При нарушение по предходната алинея се налага наказание глоба в размер на 5000лв./2556,46 евро.
Чл.51. (1)След получаване на разрешение по предходния член, изпълнителят на мрежи и съоръжения на техническата инфраструктура е длъжен да уведоми органите по пожарна и аварийна безопасност и спешна медицинска помощ за началото и срока на строителството по съответните улици, по които се ограничава движението.

          (2)При нарушение по предходната алинея се налага наказание глоба в размер от 100лв./51,13 евро до 300лв./153,39 евро.
Чл.52. (1)Изпълнителят на строителните или ремонтни дейности е длъжен да обезопасява направените изкопи, като поставя и поддържа необходимата сигнализация, свързана с временната организация на движението, през цялото времетраене на строително – ремонтните работи.

          (2)Строителните обекти следва да са обозначени с информационни табели, които съдържат: разрешение за строеж, строител, лице упражняващо строителен надзор, наименование на обекта и други.

          (3)При нарушение по ал.1 и ал.2 се налага наказание глоба в размер от 100лв./51,13 евро до 500лв./255,65 евро.
Чл.53. (1)Изпълнителите на строителни или ремонтни работи са длъжни да възстановят прокопаните или повредени по друг начин пътни и тротоарни настилки, площади, зелени площи и други, в срока указан в разрешението за прокопаване, както и да почистят района за своя сметка.


          (2)Да не допускат замърсяване извън строителните обекти, чрез поставяне на плътни заграждения, чакълиране на подходите, а района около тях почистват и измиват периодично за своя сметка.

          (3)Да не допускат замърсяване на уличните платна, асфалтовите настилки и тротоарите с кал, пръст и други строителни отпадъци.

          (4)При нарушение по ал.1, ал.2, и ал.3 на нарушителите се налага наказание глоба от 1000лв./511,29 евро до 5000лв./2556,46 евро.


Чл.54. (1)Части от улични платна и тротоари, както и свободни общински терени, могат да се ползват временно за строителна площадка с разрешение от Общината след заплащане на такса за периода на ползването. След приключване на строителството ползвателите са длъжни да възстановят за своя сметка предоставените им терени във вида преди началото на строителните работи.
  
     

          (2)В изключителни случаи за целите по ал.1 може да се ползва най-много половината от уличното платно само след изготвяне на проект за временна организация на движението, съгласуван с Община Приморско и с КАТ при РУП Приморско.

          (3)При нарушаване на разпоредбите на ал.1 и ал.2 се налага наказание глоба в размер от 300лв./153,39 евро до 500лв./255,65 евро.



Чл.55. (1)При повреди (аварии)
на подземните мрежи и съоръжения на техническата инфраструктура, попадащи в обхвата на улични и тротоарни платна, лицата отстраняващи повредата (аварията) са длъжни да предприемат незабавни мерки за обезопасяване на пешеходното и автомобилното движение, както и да уведомят Община Приморско, КАТ при РУП Приморско и Пожарната за временната организация на движението. В почивните дни уведомяването се извършва чрез дежурния по община.  

          (2)При нарушение по ал.1 се налага наказание глоба в размер от 100лв./51,13 евро до 500лв./255,65 евро. 

Чл.56. (1)Лицата, които извършват строителни и ремонтни работи върху уличното платно, следва да са навършили пълнолетие и да са облечени през деня с оранжев работен костюм или дневносветеща сигнална жилетка, а през нощта да носят към облеклото си светлоотразяващи елементи.



          (2)При нарушаване по ал.1 се налага наказание глоба в размер от 50лв./25,56 евро до 500лв./255,65 евро.







Чл.57.Предвидените в настоящата глава от наредбата наказания се налагат на лица извършили, наредили или допуснали извършването на действията или бездействията, съставляващи нарушение:

1.Ръководители на организациите, фирмите или експлоатационните дружества, осъществяващи строителството или ремонта;

2.Ръководителите на звена към посочените в т.1 организации, фирми и експлоатационни дружества;

3.Физически лица, които самостоятелно възлагат или изпълняват строително монтажни и ремонтни дейности.

ГЛАВА ОСМА

РАЗДЕЛ I
ОРГАНИЗАЦИЯ, БЕЗОПАСНОСТ НА ДВИЖЕНИЕ, ТРАНСПОРТНО ОБСЛУЖВАНЕ  И ПАРКИРАНЕ

Чл.58.Организацията на движение, транспортните схеми, маршрутите на движение на превозните средства, местостоянките на таксиметровите автомобили се определят от общинската администрация след решение на общински съвет – Приморско и съгласувано с РУП Приморско и МВР.
Чл.59. (1)Общински съвет Приморско определя райони, пътища или части от пътища, улици и зони за кратковременно паркиране в определени часове на денонощието на ППС до 2,5т. и автобуси до 12 пътнико – места.

          (2)Местата за паркиране по ал.1 се обозначават с пътни знаци,пътна маркировка и надписи,чрез които се указват условията за паркиране.

          (3)Общинският съвет определя такси за паркиране.

          (4)Общинският съвет приема решение не по-късно от 15.04 на всяка календарна година схема за организация и безопасност на движение на територията на община Приморско за летния сезон, която е неразделна част от настоящата наредба. 

          (5)На територията на община Приморско, в паркингите, стопанисвани от общината се осигуряват определен брой места за паркиране на ППС, превозващи хора с увреждания, същите да са с най-добър достъп от входовете и се обозначават с пътен знак Д21 ”инвалид”.

          (6)За всяко жилище обитавано от хора с увреждания на територията на община Приморско се определя едно паркомясто, като същото се сигнализира съобразно ЗДП.

          (7)Със заповед на кмета на общината се определят:

          А)Броя на местата за паркиране на автомобили на хора с увреждания в паркинги, стопанисвани от общината;

          Б)Критериите за определяне на правоимащите лица;

          В)Вида на картата за преференциално паркиране.
Чл.60. (1)Забранява се миенето, ремонтирането на ППС по улиците, площадите, тротоарите, парковете и други обществени места.

          (2)Забранява се местодомуването на каравани, товарни МПС над 3т. товароносимост, ремаркета над 2т. и автобуси над 20 пътнически места извън определените за целта места.

          (3)При нарушение по ал.1 и ал.2 на виновните лица се налага наказание глоба в размер от 50лв./25,56 евро до 300лв./153,39 евро.
Чл.61. (1)Забранява се паркирането на ППС, снети от отчет по улиците и тротоарите на населените места.

          (2)При нарушения на по ал.1 на виновните лица се налага наказание глоба в размер от 100лв. (сто лева)/51,13 евро до 500лв. (петстотин лева)/255,65 евро, като със заповед на кмета се указва срокът за преместване на автомобилите.

          (3)При изтичане на срока по ал.2, общината принудително премества автомобилите за сметка на собственика.
Чл.62. (1)Забранява се паркирането, преминаването и движението на всякакъв вид ППС по тротоари, алеи на паркове, залесени и озеленени площи.

          (2)Забранява се паркирането и движението на ППС в пешеходните зони, определени по транспортната схема на общината.

          (3)При нарушения на ал.1 и ал.2 на виновните лица се налага наказание глоба в размер от 50лв. (петдесет лева)/25,56 евро до 200лв. (двеста лева)/102,26 евро.
Чл.63. (1)ППС паркирали в нарушение на ЗДП или на места с възможност за възникване на ПТП и възпрепятстване на пешеходците, могат да бъдат премествани без знанието на собствениците им или упълномощени от тях лица, при спазване изискванията на чл.168 и чл.171 от ЗДвП.

          (2)Преместваните автомобили се транспортират на предварително оповестено място.
          (3)На нарушителите се съставя акт за административно нарушение и се заплаща такса в размер определен с решение на Общински съвет – гр. Приморско.
Чл.64. (1)В рамките на населените места се забранява  извършването на демонстративни маневри, изразяващи се в контролирано странично движение, описване на полукръгове или кръгове на място, групово управление, участие в нерегламентирани състезания, продължително форсиране на двигателя или приплъзване на гуми, използване на звуков сигнал от водачи на МПС, извън случаите, предвидени в Закона за движение по пътищата.

          (2)За нарушения на забраната по ал.1, на виновните лица се налага наказание глоба в размер от 200лв./102,26 евро до 500лв./255,65 евро.
Чл.65. (1)Забранява се на превозвачите, извършващи таксиметров превоз на пътници, спиране и изчакване на пътници извън указаните за целта места (местостоянки).

          (2)Забранява се на превозвачите, извършващи случаен или специализиран превоз на пътници да спират или да паркират извън указаните за целта места.

          (3)При нарушение на ал.1 и ал.2 на виновните лица се налага наказание, имуществена санкция – глоба в размер от 50лв. (петдесет лева)/25,56 евро до 500лв. (петстотин лева) /255,65 евро.  
Чл.66.Забранява се движението на ППС с животинска тяга в гр. Приморско и гр. Китен, с изключение на регистрираните файтони, извършващи атракционна дейност по определен за целта маршрут.
Чл.67. (1)Забранява се ограждането на тротоари и части от улици, алеи, площади и други, поставянето на съоръжения и маркировка /графични, цифрови и други обозначения/ върху същите, без съответното разрешение от кмета  на община Приморско, или от упълномощено от него лице.

          (2)При нарушение на ал.1 на виновните лица са налага глоба в размер от 50лв./25,56 евро до 200лв./102,26 евро.
Чл.68.Транспортните фирми осъществяващи обществен превоз на пътници са длъжни:

1.Да осигурят хигиена, отопление, вентилация и добър външен вид на превозните средства;

2.Да поставят указателни табели относно маршрута и разписанието на превозните средства;

3.Да осигурят обозначителни знаци на персонала на превозните средства с имената на лицата и наименованието на фирмата превозвач.

Чл.69. (1)Извършването на строителни, ремонтни и други дейности в обсега на техническата инфраструктура и вътрешно – квартални пространства, които създават затруднение и опасност за движението  поради намаляване на широчината на улиците и тротоарите, се разрешава единствено след изпълнение на временна организация на движение, съгласувана с община Приморско.

          (2)При нарушение на ал.1 на виновните лица се налага наказание глоба в размер от 50лв./25,56 евро до 500лв./255,65 евро.
Чл.70.Превозните средства над 4т., обслужващи строителни обекти, могат да се движат само по определен маршрут от община Приморско, неразделна част от разрешението за ползване на строителната площадка.
Чл.71. (1)Забранява се движението на верижни машини и използване на гуми с шипове  по улиците и пътищата с трайна асфалтова настилка на общинската пътна мрежа.

          (2)При нарушение на ал.1 на виновните лица се налага наказание глоба в размер от 50лв./25,56 евро до 300лв./153,39 евро.
РАЗДЕЛ II

ИНДИВИДУАЛНО ЕЛЕКТРИЧЕСКО ПРЕВОЗНО СРЕДСТВО

Чл. 72. (1) Индивидуални електрически превозни средства на територията на община Приморско могат да бъдат управлявани при спазване на изискванията и ограниченията, регламентирани със Закона за движението по пътищата и настоящата Наредба.   

          (2) Минималната възраст на водача за управление на индивидуално електрическо превозно средство е:

1. шестнадесет години – по велосипедна инфраструктура и по пътища и улици с максимално разрешена скорост до 50 km/h;

2. четиринадесет години – само по велосипедни алеи.


(3) Водачът на индивидуално електрическо превозно средство при движение е длъжен:
1. да ползва в тъмните часове на денонощието и/или при намалена видимост светлоотразителни елементи върху видимата част на облеклото, позволяващи да бъде лесно забелязан;

2. да се движи по изградената велосипедна инфраструктура, а при липса на такава – възможно най-близо до дясната граница на платното за движение;

3. в тъмните часове на денонощието и/или при намалена видимост да управлява индивидуалното електрическо превозно средство с включени светлини;

4. да се движи с изправна спирачна система на управляваното индивидуално електрическо превозно средство;

5. да ползва каска, ако е на възраст до 18 години.

          (4) На водача на индивидуалното електрическо превозно средство е забранено:

1.да се движи по пътища и улици, на които максимално разрешената скорост за движение е над 50 km/h; ограничението не се прилага за улици с изградена велосипедна инфраструктура;

2.да се движи в зони, обозначени с пътен знак В9 - "Забранено е влизането на велосипеди";

3.да се движи по улици, обозначени с пътен знак Г13 - "Пътна лента или платно за движение само на превозни средства от редовните линии";

4.да развива скорост, по-висока от 20 km/h на територията на община Приморско;

5.да превозва други лица;

6.да се движи успоредно до друго индивидуално електрическо превозно средство или двуколесно пътно превозно средство;

7.да управлява превозното средство, без да държи кормилото с ръка;

8.да се движи в непосредствена близост до друго пътно превозно средство или да се държи за него;

9.да превозва, тегли или тласка предмети, които пречат на управлението на превозното средство или създават опасност за другите участници в движението;

10.да управлява индивидуалното електрическо превозно средство по площите, предназначени само за пешеходци;

11.да използва мобилен телефон при управлението на индивидуално електрическо превозно средство;

12. да управлява индивидуалното електрическо превозно средство с концентрация на алкохол в кръвта над 0,5 на хиляда и/или след употреба на наркотични вещества или техни аналози.

          (5) За да участва в движението по пътищата, отворени за обществено ползване, всяко индивидуално електрическо превозно средство трябва да има изправни:

1.спирачки;

2.механичен или електронен звънец и да няма друг звуков сигнал;

3.устройство за излъчване на бяла или жълта добре различима светлина отпред и устройство за излъчване на червена светлина отзад.

          (6) За управление на индивидуално електрическо превозно средство не се изисква правоспособност на водача, съгласно чл.150 от Закона за движението по пътищата.

          (7) Лицата, които бутат индивидуално електрическо превозно средство, се считат за пешеходци по смисъла на чл.107 от Закона за движението по пътищата.

          (8) Извън населените места, при липса на банкет или тротоар или при невъзможност те да бъдат използвани, лицата, бутащи индивидуално електрическо превозно средство, са длъжни да се движат по платното за движение, като се придържат възможно най-близо до дясната му граница.


Чл. 73 (1) Движението с индивидуално електрическо превозно средство в паркове, градини, площади, детски площадки, площи, предназначени само за пешеходци, тротоари на територията на община Приморско, както и в рамките на кръстовищата с пресичания на пешеходни зони, е забранено. Ограничението не се прилага за пешеходци при движение чрез бутане на индивидуално електрическо превозно средство. 


(2) Собствениците или операторите, които предоставят под наем индивидуално електрическо превозно средство, ограничават софтуерно скоростта му в зоните по ал. 1 до 5 km/h, а в останалите зони - съобразно максимално допустимите скорости в настоящата наредба.


(3) Паркирането на индивидуални електрически превозни средства в паркове, градини, площади, детски и спортни площадки, зелени площи, площи, предназначени само за пешеходци, тротоари, както и на входовете към сгради, спирки, пътеки за преминаване и пред рампи за достъп на хора с увреждания на територията на община Приморско, е забранено, освен на определените за това от община Приморско места в паркове, градини и пешеходни пространства.

          (4) Определянето на задължителните зони за паркиране на индивидуалните електрически превозни средства на територията на община Приморско, включително и максимално допустимия брой паркоместа, както и условията и реда за тяхното предоставяне и ползване, се извършва със заповед на кмета на община Приморско, след предложение на Общинска комисия по организация и безопасност на движението.


Чл. 74.  (1) Актовете за установяване на административни нарушения  по Раздел II „Индивидуално електрическо превозно средство“ се съставят от длъжностни лица, определени от кмета на общината на основание чл. 167, ал.2, т.1 от Закона за движението по пътищата

(2) Наказва се с глоба 10 лв./5,11 евро водач, който управлява индивидуално електрическо превозно средство в нарушение на чл. 72, ал. 3, т. 1 и т. 5 от Наредбата.

 (3) Наказва се с глоба 50 лв./25,56 евро водач, който управлява индивидуално електрическо превозно средство в нарушение на чл. 72, ал. 2 и ал. 4 от Наредбата.

(4) За нарушения на чл. 73, ал. 1-3  от тази Наредба на виновните лица се налага наказание глоба в размер на 50лв./25,56 евро.
(5) За нарушения на чл. 73, ал. 2  имуществената санкция за юридическо лице е в размер от 500лв./255,65 евро до 1 000лв./511,29 евро.
(6) За нарушения на Раздел II „Индивидуално електрическо превозно средство“, извън случаите по предходните алинея, се налагат предвидените в Закона за движението по пътищата административни наказания.

 (7) На основание чл. 189, ал.12 от Закона за движението по пътищата наказателните постановления за нарушения по предходните алинеи се издават от кмета на общината или определено от него длъжностно лице.

ГЛАВА ДЕВЕТА

АДМИНИСТРАТИВНО - НАКАЗАТЕЛНА ОТГОВОРНОСТ

Чл.73. (1)Контролът по изпълнението на настоящата наредба се осъществява от кмета на община Приморско.

          (2)Установяването на нарушенията, издаването, обжалването и изпълнението на наказателните постановления се извършва по реда на Закона за административните нарушения и наказания.

          (3)Актовете за установяване на нарушения и предупредителни протоколи се съставят от длъжностни лица от общинска администрация, определени със заповед на кмета на общината, служители на МВР, гранична полиция и служители на ПБЗН, в рамките на тяхната компетентност. Наказателните постановления се издават от кмета на общината.

          (4)Длъжностните лица по ал.3 са длъжни да съставят актове на нарушителите за всяко установено от тях нарушение.

          (5)Съставените актове и издадените наказателни постановления по тази наредба се вписват в специален регистър от длъжностно лице, определено със заповед на кмета на община Приморско. Длъжностното лице, което води регистъра ежемесечно информира началник отдел „Местни данъци и такси” към община Приморско за вписаните актове и наказателни постановления.
Чл.74. (1)Административно – наказателната отговорност е лична.

          (2)За административни нарушения, извършвани при осъществяване на дейността на предприятия, дружества, учреждения и организации, отговарят работниците и служителите, които са ги извършили, както и ръководителите, които са наредили или допуснали да бъдат извършени.

          (3)Когато извършителят на административно нарушение е действал в изпълнение на неправомерна служебна заповед, дадена по установения ред, той не носи административно – наказателна отговорност, ако заповедта не е съдържала очевидно за него нарушение.
Чл.75. (1)Административно – наказателно отговорни са пълнолетните лица, навършили 18г., които са извършили административни нарушения в състояние на вменяемост.

          (2)Административно – наказателно отговорни са и непълнолетните, които са навършили 16г., но не са навършили 18г., когато са могли да разбират свойството и значението на извършеното нарушение и да ръководят постъпките си.

          (3)За административни нарушения, извършени от малолетни, непълнолетни на възраст от 14г. до 16г., и лица оставени под пълно запрещение отговарят съответно родителите, попечителите или настойниците, които съзнателно са допуснали извършването им.

          (4)При нарушение на наредбата от военнослужещи и служители в системата на МВР за съответните актове срещу тях се сезират ръководителите на ведомствата, в които работят.
Чл.76.Който не допусне длъжностно лице, упражняващо контрол по спазване на изискванията на настоящата Наредба, в подлежащите на контрол обекти или не предостави на контролните органи документи или информация с цел възпрепятстване на проверката, се санкционира, като на физическите лица се налага глоба в размер от 300лв./153,39 евро до 1000лв./511,29 евро, а на юридическите лица и едноличните търговци се налага имуществена санкция в размер от 500лв./255,65 евро до 5000лв./2556,46 евро.
Чл.77.За всички неуредени случаи в настоящата наредба се прилагат разпоредбите на Закона за административните нарушения и наказания.

ДОПЪЛНИТЕЛНИ РАЗПОРЕДБИ

§1.По смисъла на тази наредба:

          т.1.“Обществен ред“ е установеният с нормативни актове ред, който осигурява нормално спокойствие и дава възможност да се упражняват съответните граждански права.

          т2.“Обществени места“ са общо достъпни за всяко лице места като обществен транспорт,  туристически обекти, спортни и развлекателни обекти, кина, зали, стадиони и други.

          т.3.“Повторно“ е нарушението, извършено в едногодишен срок от влизането в сила на наказателното постановление, с което на нарушителя се налага наказание за същото по вид нарушение.

          т.4.“Хладни оръжия“ са предмети, пригодени за лесно извършване на физическо разкъсване на твърди тела и предназначени за лична отбрана или нападение.

          т.5.“Действия, нарушаващи моралните норми“ са употреба на ругатни, псувни или други неприлични изрази на публично място пред повече хора, в оскърбително отношение и държание към граждани, към органи на властта или обществеността или в скарване, сбиване и други подобни действия, с които се нарушава обществения ред и спокойствие.  

          т.6."Индивидуално електрическо превозно средство" е пътно превозно средство, оборудвано с електрически двигател/и и максимална конструктивна скорост, надвишаваща 6km/h, без или със място за сядане с височина на точка R (референтна точка на седене), ненадвишаваща 540mm, когато превозното средство е с не повече от две колела или с височина на точка R, ненадвишаваща 400mm, когато превозното средство е с три или повече колела, със собствена маса до 50kg. Не са индивидуални електрически превозни средства инвалидните колички, обслужващи лица с увреждания.
ЗАКЛЮЧИТЕЛНИ РАЗПОРЕДБИ

§2. Настоящата Наредба се приема на основание чл. 75, ал. 1 във връзка с чл. 76, ал. 3 от Административнопроцесуалния кодекс, чл. 8, ал. 1 от Закона за нормативните актове, чл. 21, ал. 1 т. 13 във връзка с ал. 2 от Закона за местното самоуправление и местната администрация.
§3. След датата на въвеждане на еврото в Република България, размерът на всички парични стойности, посочени в български лева, се превалутират и закръгляват в евро, съобразно реда по чл.12 и чл.13 от Закона за въвеждане на еврото в РБ.

-изм. и доп. с Решение №202/27.12.2024г. в чл.2 , ал.7 , чл.3 , ал.2, чл.4, чл.5 ,чл.6,чл.7 , ал.1, чл.9, чл.10, чл.12, чл.13, чл.14, чл.43, ал.3 и ал.4
-изм. и доп. с Решение №233/27.02.2025г. – нов §3 в ЗР.

